### NN 115/2025 (27.8.2025.), Pravilnik o provedbi Programa potpora za organizaciju skupova o poljoprivredi, ribarstvu, šumarstvu, veterinarstvu i zaštiti bilja za razdoblje od 2025. do 2027. godine

Ministarstvo poljoprivrede, šumarstva i ribarstva

1669

Na temelju članka 39. stavka 5. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORA ZA ORGANIZACIJU SKUPOVA O POLJOPRIVREDI, RIBARSTVU, ŠUMARSTVU, VETERINARSTVU I ZAŠTITI BILJA ZA RAZDOBLJE OD 2025. DO 2027. GODINE

DIO PRVI
 OPĆE ODREDBE

Predmet

Članak 1.

Ovim se Pravilnikom propisuje provedba Programa potpora za organizaciju skupova o poljoprivredi, ribarstvu, šumarstvu, veterinarstvu i zaštiti bilja za razdoblje od 2025. do 2027. godine (u daljnjem tekstu: Program) donesenog Odlukom Vlade Republike Hrvatske, klasa: 022-03/25-04/168, urbroj: 50301-27/20-25-3 od 30. srpnja 2025. godine.

Provedba propisa

Članak 2.

Potpora iz Programa dodjeljuje se u skladu s Uredbom Komisije (EU) 2023/2831 оd 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (»Službeni list Europske unije«, L 2023/2831, 15. 12. 2023.) (u daljnjem tekstu: Uredba (EU) broj 2023/2831).

Pojmovi

Članak 3.

Pojedini pojmovi u smislu ovoga Pravilnika imaju sljedeće značenje:

1. dopuna je naknadno dostavljanje informacija, dokumentacije ili dijela dokumentacije na zahtjev Ministarstva poljoprivrede, šumarstva i ribarstva (u daljnjem tekstu: Ministarstvo)

2. gospodarska djelatnost je razmjena dobara i usluga na tržištu radi ostvarivanja prihoda, dohotka, dobiti ili drugih gospodarski procjenjivih koristi

3. javna potpora je svaki oblik potpore koji potječe iz proračuna javnopravnih tijela (tijela državne uprave, druga državna tijela, tijela jedinica lokalne i područne (regionalne) samouprave, pravne osobe koje imaju javne ovlasti) i proračuna Europske unije

4. Javni poziv je javno objavljeni poziv na podnošenje Zahtjeva za dodjelu potpore unutar Programa, a sastoji se od teksta poziva i priloga

5. korisnik je svaki subjekt/prijavitelj s kojim je sklopljen Ugovor o dodjeli sredstava i koji je odgovoran za pokretanje i provedbu projekta/aktivnosti/skupa (su)financiranog iz Programa

6. međunarodni znanstveni skup je skup iz područja poljoprivredne proizvodnje i prerade, šumarstva, sigurnosti i kvalitete hrane, veterinarstva, zaštite bilja, organizacije i poslovanja poljoprivrednih proizvođača te ruralnog razvoja, a koji se održava u organizaciji ili pod pokroviteljstvom međunarodne strukovne udruge ili ugledne inozemne institucije, s međunarodnim znanstvenim i recenzentskim odborom kako je propisano propisom koji uređuje izbore u znanstvena zvanja

7. neprihvatljivi troškovi su troškovi koji ne mogu biti (su)financirani Javnim pozivom, ali mogu biti dio troškova cjelokupnog skupa

8. obrazloženje je pojašnjenje određene nejasnoće ili neusklađenosti u navodima/dokumentima/izračunima te ispravak neusklađenih navoda i/ili neispravnih izračuna

9. prihvatljivi troškovi su troškovi koji mogu biti (su)financirani Javnim pozivom, a koji su definirani ovim Pravilnikom

10. prijavitelj je svaki subjekt koji podnosi Zahtjev za dodjelu potpore na temelju Programa potpore i ovoga Pravilnika

11. proračun skupa je prikaz svih realiziranih pojedinačnih prihvatljivih troškova prema nazivu, opisu te izvršenom iznosu i izvoru financiranja u odnosu na planirano

12. skup predstavlja projekt (su)financiran Javnim pozivom, a sukladno aktivnostima koje su definirane ovim Pravilnikom

13. sufinanciranje prihvatljivih troškova predstavlja relativnu vrijednost ostalih izvora financiranja u odnosu na Javni poziv te je prikazano rekapitulacijom (plana) proračuna skupa.

Rodno značenje

Članak 4.

Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

Načela provedbe postupka dodjele potpore

Članak 5.

Načela provedbe postupka dodjele potpore su:

a) načelo jednakog postupanja prema svim korisnicima i svim uključenim stranama pri ostvarivanju prava i ispunjavanju obveza

b) načelo zabrane svake diskriminacije utemeljene na osnovi predodžbi o spolnom, rodnom, rasnom, etničkom, nacionalnom, vjerskom, političkom određenju ili uvjerenju ili na dobnom, obrazovnom, invalidskom, imovinskom, socijalnom ili drugom društvenom pripadanju, osobini ili položaju

c) načelo transparentnosti koje podrazumijeva da se svi dokumenti kojima se ne krši neko od načela stavljaju dostupnima svim zainteresiranim stranama

d) načelo zaštite osobnih podataka u skladu s propisima kojima se uređuje zaštita osobnih podataka, tajnost podataka i zaštita tajnosti podataka

e) načelo razmjernosti koje podrazumijeva da je opseg postupanja razmjeran cilju odnosno očekivanom ishodu

f) načelo sprječavanja sukoba interesa koje podrazumijeva nepristrano i objektivno obavljanje funkcija i izvršavanje zadataka svih osoba uključenih u postupak dodjele potpore odnosno bespovratnih sredstava, a koje može biti narušeno zbog postojanja (krvnog) srodstva, obiteljskih odnosa ili druge emotivne zajednice, pripadnosti političkoj stranci ili određenom političkom ili drugom uvjerenju, gospodarskog interesa odnosno bilo kojeg drugog zajedničkog interesa s korisnikom

g) načelo povjerljivosti postupka dodjele potpore koje podrazumijeva da osobe koje su uključene u postupak dodjele potpore svaki povjerljivi dokument i informaciju (pisanu ili usmenu) povezanu s tijekom postupka dodjele potpore, kao i s predmetom postupka dodjele potpore čuvaju kao tajnu, uporabljajući je isključivo u kontekstu i u svrhu provedbe postupka dodjele potpore.

DIO DRUGI

POGLAVLJE I.
 UVJETI PRIHVATLJIVOSTI AKTIVNOSTI, KORISNIKA I TROŠKOVA

Uvjeti prihvatljivosti aktivnosti

Članak 6.

(1) Prihvatljive aktivnosti za prijavu na Javni poziv i dodjelu potpore su:

a) međunarodni znanstveni skupovi

b) konferencije i simpoziji

c) gospodarske ili lokalno-tradicijske manifestacije.

(2) Ciljevi provedbe aktivnosti iz stavka 1. ovoga članka trebaju biti u vezi s promocijom domaćih proizvoda, ruralnog razvoja, očuvanjem kulturne baštine, organizacije i poslovanja poljoprivrednih proizvođača, širenjem znanja, unapređenjem poljoprivredne proizvodnje i prodaje, šumarstva, ribarstva, sigurnosti i kvalitete hrane, veterinarstva i zaštite bilja kroz potporu za organizaciju skupova na području Republike Hrvatske u sklopu međunarodnih znanstvenih skupova, konferencija i simpozija te gospodarskih i lokalno-tradicijskih manifestacija.

(3) Skup treba biti iz područja poljoprivredne proizvodnje i prerade, šumarstva, sigurnosti i kvalitete hrane, veterinarstva, zaštite bilja, organizacije i poslovanja poljoprivrednih proizvođača, ribarstva ili ruralnog razvoja.

(4) Aktivnost se mora provoditi na području Republike Hrvatske i u godini objave Javnog poziva.

Uvjeti prihvatljivosti korisnika

Članak 7.

(1) Prihvatljivi korisnici potpore iz Programa su organizatori skupova sa sjedištem u Republici Hrvatskoj.

(2) Za aktivnosti iz članka 6. stavka 1. točke a) ovoga Pravilnika prihvatljivi korisnici su ustanove, znanstveno-stručne udruge, stručna udruženja (komore), fakulteti i sveučilišta.

(3) Za aktivnosti iz članka 6. stavka 1. točke b) ovoga Pravilnika prihvatljivi korisnici su ustanove, stručna udruženja (komore), zadruge i zadružni savezi te proizvođačke organizacije, osim onih registriranih kao udruge.

(4) Za aktivnosti iz članka 6. stavka 1. točke c) ovoga Pravilnika prihvatljivi korisnici su jedinice lokalne i područne (regionalne) samouprave, regionalne i lokalne razvojne agencije, trgovačka društva u vlasništvu jedinica lokalne i područne (regionalne) samouprave, trgovačka društva kojima je osnovna djelatnost po Nacionalnoj klasifikaciji djelatnosti u okviru razreda 82.30, stručna udruženja (komore), proizvođačke organizacije osim onih registriranih kao udruge, zadruge i zadružni savezi.

(5) Stručna udruženja (komore), zadruge i zadružni savezi te trgovačka društva iz stavaka 2., 3. i 4. ovoga članka moraju biti registrirani najmanje dvije godine prije podnošenja Zahtjeva za dodjelu potpore.

(6) Korisnik iz ovoga članka mora imati podmirene, odnosno uređene financijske obveze prema državnom proračunu Republike Hrvatske.

(7) Korisnik iz ovoga članka za prijavljene prihvatljive troškove iz ovoga Programa i Pravilnika nije dobio financijska sredstva iz javnih izvora od tijela državne uprave, ureda i tijela Vlade Republike Hrvatske, javnih institucija, jedinica lokalne i područne (regionalne) samouprave odnosno sredstva iz fondova EU i međunarodnih fondova ili druge ostvarene javne potpore.

(8) Korisnik iz ovoga članka je ispunio sve ugovorene obveze preuzete temeljem prijašnjih ugovora o dodjeli bespovratnih sredstava prema Ministarstvu te svim drugim davateljima financijskih sredstava iz javnih izvora.

(9) Korisnik iz ovoga članka nije osobno ili putem osobe ovlaštene za zastupanje ni na koji način povezan s pružateljem roba ili usluga koji sudjeluju u provedbi skupa, osim u slučaju kada je prijavitelj jedinica lokalne samouprave, a pružatelj roba ili usluga komunalno poduzeće u vlasništvu jedinica lokalne samouprave, koje u skladu s propisom koji uređuje komunalne djelatnosti može izvršavati takve usluge.

(10) Korisnici iz ovoga članka ne mogu biti registrirani temeljem propisa koji uređuje udruge, osim u slučaju znanstveno-stručne udruge za aktivnosti iz članka 6., stavka 1. točke a) ovoga Pravilnika.

(11) Korisnici iz ovoga članka ne mogu biti registrirani temeljem propisa koji uređuje turističke zajednice i promicanje hrvatskog turizma.

(12) Sve uvjete prihvatljivosti korisnika iz ovoga članka korisnik dokazuje dokumentacijom koja se propisuje Javnim pozivom.

Uvjeti prihvatljivosti troškova

Članak 8.

(1) Uvjeti prihvatljivosti troškova su:

a) stvarnost nastanka kod korisnika

b) izvršenje plaćanja korisnika dobavljačima roba te pružateljima usluga

(2) Uvjeti prihvatljivosti troškova iz stavka 1. ovoga članka dokazuju se putem računa ili dokumenata jednake dokazne vrijednosti, uključujući slike, potpisne liste i druge dokumente, ako je primjenjivo.

(3) Prihvatljivost troškova utvrđuje se Ugovorom o dodjeli sredstava između Ministarstva i korisnika.

(4) Prihvatljive aktivnosti korisnika u vezi s prihvatljivim troškovima iz Programa i ovoga Pravilnika provode se najranije od 1. siječnja u godini objave Javnog poziva.

Prihvatljivi troškovi

Članak 9.

Prihvatljivi troškovi su:

a) najam prostora i opreme za provedbu aktivnosti

b) usluga audio-vizualne podrške

c) usluga konsekutivnog/simultanog prevođenja

d) okrjepa (hrana i piće) za sudionike skupa

e) promidžba aktivnosti

f) troškovi smještaja i javnog prijevoza za predavače i voditelje programa skupa.

Neprihvatljivi troškovi

Članak 10.

Neprihvatljivi troškovi su:

a) porez na dodanu vrijednost (u daljnjem tekstu: PDV) za korisnike koji su porezni obveznici upisani u registar obveznika PDV-a i imaju pravo na odbitak pretporeza

b) dnevnice

c) plaćanje gotovinom.

POGLAVLJE II.
 BROJ PRIJAVA PO KORISNIKU, VISINA I INTENZITET POTPORE, KRITERIJI ODABIRA

Broj prijava po korisniku

Članak 11.

(1) Zahtjev za dodjelu potpore odnosi se isključivo na jednu aktivnost iz članka 6. stavka 1. ovoga Pravilnika.

(2) U okviru jednog Javnog poziva, korisnik može prijaviti najviše dvije prijave.

Visina i intenzitet potpore

Članak 12.

(1) Financijska potpora se dodjeljuje u obliku bespovratnih sredstava za pokriće prihvatljivih troškova organizacije skupa.

(2) Sredstva potpore osiguravaju se iz Državnog proračuna Republike Hrvatske, a intenzitet potpore iznosi do 100 % ukupnih prihvatljivih troškova.

(3) Korisnik može ostvariti pravo na potporu, po jednom skupu, najviše do:

– 20.000,00 eura za međunarodni znanstveni skup

– 10.000,00 eura za konferenciju ili simpozij

– 7.000,00 eura za gospodarsku ili lokalno-tradicijsku manifestaciju.

(4) Za skupove iz članka 6., stavka 1., točke c) ovoga Pravilnika, prihvatljivi trošak iz članka 9., točke d) ovoga Pravilnika ne može imati udio veći od 40 % u ukupnoj financijskoj potpori iz stavka 1. ovoga članka.

(5) U okviru jednog Javnog poziva korisnik može ostvariti potporu u ukupnom iznosu od najviše 20.000,00 eura.

Kriteriji odabira

Članak 13.

(1) Kriteriji odabira imaju za cilj osigurati jednako postupanje prema podnositeljima prijave i korisnicima, učinkovitije korištenje financijskih sredstava i usmjeravanje potpore u skladu sa svrhom Javnog poziva.

(2) Prednost pri odabiru imat će skupovi koji se održavaju duži niz godina te koji imaju veći udio sufinanciranja prihvatljivih troškova iz drugih izvora.

(3) Ukoliko će dvije ili više prijava, nakon provedenog rangiranja, imati isti broj bodova, prednost će imati ranije podnesena prijava.

(4) U slučaju nedostatnih financijskih sredstava, primjenjivat će se rangiranje prijava u skladu s načelima utvrđenima u stavku 3. ovoga članka.

DIO TREĆI

POGLAVLJE I.
 OBJAVA JAVNOG POZIVA I PODNOŠENJE PRIJAVA

Objava Javnog poziva, izmjene i poništenje

Članak 14.

(1) Dodjela sredstava iz ovoga Pravilnika realizirat će se putem Javnog poziva.

(2) Javni poziv objavljuje i provodi Ministarstvo.

(3) Javni poziv se objavljuje na mrežnoj stranici Ministarstva – www.poljoprivreda.gov.hr.

(4) Javni poziv je moguće izmijeniti najkasnije zadnji dan prije početka roka za podnošenje prijava, osim izmjena Javnog poziva koje se odnose na izmjene raspoloživih sredstava, izmjene rokova za podnošenje prijave te ispravak Javnog poziva radi uočene pogreške i/ili izmjene nacionalnih propisa koje su moguće i nakon roka kojim započinje podnošenje prijava.

(5) Ministarstvo može poništiti Javni poziv prije izdavanja prvog akta u sljedećim slučajevima:

a) kada se na bilo koji način ugrožava načelo jednakog postupanja

b) kada je u Javnom pozivu utvrđena greška koja onemogućava daljnji postupak i/ili

c) ako se utvrde okolnosti koje nisu bile poznate prije objave Javnog poziva, a koje bi dovele do neobjavljivanja ili do drugačijeg sadržaja.

(6) Izmjene i poništenje Javnog poziva objavljuju se na način propisan stavkom 3. ovoga članka.

Podnošenje prijave

Članak 15.

(1) Korisnik podnosi prijavu na obrascima koji će biti objavljeni uz Javni poziv.

(2) Prijava podnesena izvan roka navedenog u Javnom pozivu odbit će se u skladu s člankom 17. stavkom 4. ovoga Pravilnika.

(3) Ako korisnik podnese više od dvije prijave, u obzir će se uzeti one prijave s ranijim vremenom podnošenja, dok će se za ostale prijave izdati akt iz članka 17. stavka 4. ovoga Pravilnika.

(4) Uz Zahtjev za dodjelu potpore prilikom podnošenja prijave potrebno je dostaviti i ostalu dokumentaciju propisanu Javnim pozivom, za koju će pripadajući obrasci biti objavljeni uz Javni poziv, a najmanje:

a) Izjavu prijavitelja o korištenim potporama male vrijednosti

b) Izjavu prijavitelja o nepostojanju dvostrukog financiranja

c) Izjavu prijavitelja o ispunjenju ugovorene obveze

d) Izjavu prijavitelja o nepovezanosti s pružateljem roba i usluga

e) e-Potvrdu ili potvrdu Porezne uprave ovjerenu od strane Porezne uprave iz koje je vidljivo da prijavitelj ima podmirene odnosno uređene financijske obveze prema državnom proračunu, ne stariju od 30 dana od dana podnošenja prijave

f) izvadak iz Sudskog registra ili drugi pravni akt kojim se dokazuje prihvatljivost prijavitelja

g) potvrdu banke o otvorenom transakcijskom računu prijavitelja.

(5) Izjava iz stavka 4. točke d. ovoga članka ne primjenjuje se u slučaju kada je prijavitelj jedinica lokalne samouprave, a pružatelj roba ili usluga komunalno poduzeće u vlasništvu jedinica lokalne samouprave, koje u skladu s drugim propisima može izvršavati takve usluge, sukladno članku 7. stavku 9. ovoga Pravilnika.

(6) Sva prijavna dokumentacija se popunjava u elektroničkom obliku, ispisuje, ovjerava potpisom osobe ovlaštene za zastupanje i pečatom podnositelja te dostavlja kao izvornik u tiskanom obliku i skenirana u elektroničkom obliku na USB mediju.

(7) Prijavni obrazac i Troškovnik se dostavljaju i nepotpisani u digitalnom otvorenom formatu čitljivom u Microsoft Office paketu na USB mediju.

(8) Prijava se podnosi preporučenom poštom s povratnicom ili osobno u pisarnicu Ministarstva na adresu: Ministarstvo poljoprivrede, šumarstva i ribarstva, Ulica grada Vukovara 78, 10 000 Zagreb, s naznakom: »Prijava na Javni poziv za (su)financiranje organizacije skupova o poljoprivredi, ribarstvu, šumarstvu, veterinarstvu i zaštiti bilja«, uz naznaku NE OTVARATI.

(9) Na omotnici treba biti naznačen naziv i adresa podnositelja prijave te vidljivi datum i vrijeme slanja (sat, minuta, sekunda).

Pitanja i odgovori

Članak 16.

Način postavljanja pitanja i davanja odgovora bit će propisan Javnim pozivom.

POGLAVLJE II.
 POSTUPAK DODJELE POTPORE I OBVEZE KORISNIKA

Administrativna kontrola i rangiranje

Članak 17.

(1) Nadležno tijelo zaduženo za upravljanje, provedbu i praćenje provedbe Javnog poziva je Ministarstvo.

(2) Ministarstvo osniva Povjerenstvo za administrativnu kontrolu prijava (u daljnjem tekstu: Povjerenstvo), koje provodi administrativnu kontrolu prijava te rangiranje u skladu s člankom 13. ovoga Pravilnika.

(3) Po završenoj administrativnoj kontroli i rangiranju, a na temelju prijedloga Povjerenstva, Ministarstvo donosi skupnu Odluku o dodjeli sredstava i/ili pojedinačnu Odluku o odbijanju prijave.

(4) Odluka o odbijanju prijave donosi se za nepravovremene, neprihvatljive i nepotpune prijave te za one prijave za koje nema dovoljno financijskih sredstava, nakon rangiranja prijava.

Ugovaranje i isplata

Članak 18.

(1) Na temelju Odluke o dodjeli sredstava potpisuju se pojedinačni Ugovori o dodjeli sredstava između korisnika i Ministarstva.

(2) Prijavitelj je dužan u roku od 15 dana od zaprimanja Ugovora o dodjeli sredstava, isti vratiti potpisan.

(3) Ministarstvo je ovlašteno u bilo kojem trenutku, ako za istim postoji potreba, izraditi dodatak Ugovoru o dodjeli sredstava radi ispravljanja administrativnih pogrešaka nastalih prilikom izrade Ugovora o dodjeli sredstava i/ili bilo kojeg akta iz ovoga Pravilnika koji je s njim u izravnoj i/ili neizravnoj vezi.

(4) Pravo na isplatu sredstava stječe se potpisivanjem Ugovora o dodjeli sredstava i dostavom Završnog izvješća (obrasci će biti propisani Javnim pozivom), ili ako događanje još nije održano, korisnik ima mogućnost dostave bankarske garancije, koja je neopoziva i na prvi poziv plativa, izdana u korist Ministarstva na odobren iznos potpore, uvećan za kamatu na godišnjoj razini, u visini eskontne stope Hrvatske narodne banke uvećane za dva postotna poena, s rokom važenja 12 mjeseci od dana potpisa Ugovora o dodjeli sredstava, uz respiro period od 15 dana ili drugih Javnim pozivom propisanih instrumenata osiguranja.

(5) Završno izvješće korisnik je dužan dostaviti najkasnije u roku od 10 dana od potpisivanja Ugovora o dodjeli sredstava, u slučaju kada je skup održan prije potpisivanja, ili najkasnije u roku od 10 dana od realizacije aktivnosti, u slučaju kada se skup održava nakon potpisivanja Ugovora o dodjeli sredstava.

(6) Završno izvješće se popunjava u elektroničkom obliku, ispisuje, ovjerava potpisom osobe ovlaštene za zastupanje i pečatom podnositelja te se, uz dokaznu prateću dokumentaciju, dostavlja kao izvornik u tiskanom obliku i skeniran u elektroničkom obliku na USB mediju.

(7) Ministarstvo će odobreni iznos (su)financiranja isplatiti na transakcijski račun korisnika iz članka 15., stavka 4. točke g) ovoga Pravilnika, a nakon prihvaćanja Završnog izvješća.

(8) U slučaju dostave bankarske garancije ili drugih Javnim pozivom propisanih instrumenata osiguranja i isplate prije završetka aktivnosti iz članka 6., stavka 1. ovoga Pravilnika, korisnik najkasnije 10 dana od održavanja skupa mora dostaviti Završno izvješće.

(9) U slučaju uočene razlike u Završnom izvješću – Troškovniku između plana proračuna skupa i izvršenja proračuna skupa, Ministarstvo može izraditi dodatak Ugovora o dodjeli sredstava iz stavka 3. ovoga članka.

(10) U slučaju značajne razlike u Završnom izvješću, između plana proračuna skupa i izvršenja proračuna skupa, u dijelu sufinanciranja iz ostalih izvora, a ako je korisnik ostvario prednost pri odabiru iz članka 13. ovoga Pravilnika, na temelju bodova po kriteriju odabira, Završno izvješće neće biti prihvaćeno, a isplata iz stavka 7. ovoga članka neće biti izvršena.

Povrat potpore

Članak 19.

(1) U slučaju neopravdanih plaćanja, korisnik potpore će vratiti iznos koji mu je Ministarstvo isplatilo na temelju Ugovora o dodjeli sredstava i bankarske garancije i/ili drugih instrumenata osiguranja.

(2) Povrat sredstava i/ili naplata bankarske garancije i/ili drugih instrumenata osiguranja izvršit će se nakon izdavanja Odluke o povratu sredstava u roku od 30 dana.

Dopuna i obrazloženje

Članak 20.

(1) Dopune prijavne dokumentacije moguće su ukoliko Ministarstvo isto zatraži i to isključivo za dokumente navedene u članku 15., stavku 4., točkama od a) do g) ovoga Pravilnika.

(2) Dopunu i/ili obrazloženje prijavne dokumentacije i/ili Završnog izvješća, Ministarstvo može zatražiti putem adrese elektroničke pošte: skupovi@mps.hr.

Praćenje (su)financiranja i posjet aktivnosti

Članak 21.

Ministarstvo zadržava pravo praćenja načina provedbe skupova te preispitivanje troškova, uključujući i slanje određenih upitnika i/ili posjet korisniku u bilo koje vrijeme trajanja Ugovora o dodjeli sredstava ili nakon isplate.

Obveza čuvanja dokumentacije

Članak 22.

Korisnik mora imati i čuvati originalnu dokumentaciju u vezi sa (su)financiranim troškovima najmanje tri godine nakon konačne isplate potpore.

Zaštita osobnih podataka

Članak 23.

Svi osobni podaci prikupljeni na temelju ovoga Pravilnika prikupljaju se i obrađuju u svrhu provedbe Javnog poziva, kontrole prijava korisnika i informiranja javnosti, u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka SL 119/1, 4. 5. 2016.).

Informiranje i vidljivost

Članak 24.

Korisnik potpore, ako se skup nije održao prije izdavanja Odluke o dodjeli sredstava, obvezan je poduzeti potrebne korake kako bi bilo jasno da je skup (su)financiran sredstvima Državnog proračuna Republike Hrvatske iz razdjela Ministarstva poljoprivrede, šumarstva i ribarstva.

DIO ČETVRTI
 PRAVNI LIJEK

Članak 25.

Na akte koji se izdaju po ovome Pravilniku nije dopuštena žalba, ali se može pokrenuti upravni spor.

DIO PETI
 ZAVRŠNE ODREDBE

Stupanje na snagu

Članak 26.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-01/40

Urbroj: 525-07/316-25-2

Zagreb, 30. srpnja 2025.

Potpredsjednik Vlade
 i ministar
 David Vlajčić, v. r.